་འགྱུར་བཀའ་མའི་ཆོས་སྡེའི་གླེགས་བམ་ང་གསུམ་པ་བཞུགས་སོ། །
༄༅། །མཱུ ལ ཏ ནྟྲ གུ ཧྱ ག རྦྷ སྱ བྲྀ ཏྟི ར བི སཱ ར ནཱ མ གུ རུ པདྨ རཱ ཛྷོ བཙན དྷ རོ པ དེ ཤ ཀརྞྞ ད ཎྚ ཀ དྷ རྨ སྭཱ མྱེ པ རི མ ཧཱ བྷཱ ཥི ཏ ན ཡ བི ཧ ར ཏི སྨ། །
༄༅། །རྩ་རྒྱུད་གསང་བ་སྙིང་པོའི་འགྲེལ་པ་ཉི་མའི་སྙིང་པོ་ཞེས་བྱ་བ་གུ་རུ་པདྨ་རྒྱལ་པོའི་གསུང་རྒྱུད་མན་ངག་སྙན་བརྒྱུད་ཆོས་རྗེ་ཀཿཐོག་པ་ཆེན་པོའི་བཤད་སྲོལ་སྟོད་ཆ་བཞུགས་སོ། །
མཉམ་ཉིད་མཐའ་བྲལ་ནམ་མཁའི་ངང་ཉིད་ལས། །རང་བྱུང་ཡེ་ཤེས་རང་གསལ་རིན་པོ་ཆེ། །གདུལ་བྱའི་བློ་ངོར་འཆར་བ་ཆུ་ཟླ་བཞིན། །དྲུག་པའི་སྐྱེས་བུ་བླ་མར་བཅས་ལ་བདུད། །དེ་བཞིན་གཤེགས་པ་ཀུན་གྱི་ཐུགས། །ཡོན་ཏན་རྒྱ་མཚོ་རབ་ཏུ་ཟབ། །བྱེད་པ་རྡོ་རྗེ་དཀྱིལ་འཁོར་གཙོ། །རྡོ་རྗེ་ཡིད་ལའང་ཕྱག་འཚལ་ལོ། །དེ་ཡང་དཔལ་གསང་བའི་སྙིང་པོ་མན་ངག་གི་རྒྱུད་འགྲེལ་པ་ལ་ལྔ་སྟེ། ཤེས་བྱ་ཡེ་ཇི་ལྟར་གནས་ཚུལ་དང་། དེ་མ་རྟོགས་ཏེ་འཁྲུལ་པ་དང་། དེ་ཐུགས་རྗེ་མཁྱེན་པ་དང་། གཟིགས་ནས་ཐུགས་རྗེ་སྐྱེས་པ་དང་། སྐྱེས་ནས་དོན་མཛད་ཚུལ་ལོ། །ཡེ་ནས་ཇི་ལྟར་གནས་པ་ནི་ཤེས་བྱ་འཁོར་འདས་ཀྱིས་བསྡུས་པ་ཐམས་ཅད། ངོ་བོ་མཉམ་པ་ཉིད་དུ་རོ་གཅིག་པས་བཅོས་བསླད་དང་བྲལ་བ། ཡེ་ནས་བུདྡྷ་སྐུ་གསུམ་གྱི་ངོ་བོར་སངས་རྒྱས་པ་ཡིན་ཏེ། འདི་ཉིད་ལས། བཅིངས་མེད་རྣམ་པར་གྲོལ་མེད་པའི། །ཡེ་ནས་ལྷུན་རྫོགས་སངས་རྒྱས་ཆོས། །གསུངས་སོ། །སངས་རྒྱས་ཚུལ་ལ་གསུམ། གཞི་བཅོས་བསླད་བྲལ་བ་ཆོས་སྐུ། །རང་བཞིན་ལ་འགག་པ་མེད་པ་ལོངས་སྐུ། རྩ་བ་དེ་གཉིས་སུ་མེད་པ་སྤྲུལ་སྐུའོ། །ངོ་མ་འཚལ་བར་འཁྲུལ་པ་ནི། སྤྱིར་ཁམས་གསུམ་གྱི་སེམས་ཅན་ཐམས་ཅད་རྒྱུ་མ་རིག་པ་གཉིས། །རྐྱེན་ལས་དང་ཉོན་མོངས་པས་བསྒྲུབ་སྟེ། གནས་ཁམས་གསུམ་དུ་ཡུལ་བྲལ་གྱི་ཡེ་ཤེས་མ་ཤེས་པས། བཅུད་འགྲོ་བ་རིགས་དྲུག་གི་ལོ་ཀ་ན་དུཿཁ་བསམ་གྱིས་མི་ཁྱབ་པས་ཉེན་ཅིང་། ལམ་གྱི་སྦྱངས་པ་མཐར་ཕྱིན་གྱི་བར་སྒོ་གསུམ་ཀུན་ནས་གདུང་སྟེ། འདི་ཉིད་ལས། སྲིད་རྩའི་ཉེས་དམིགས་བདག་ཏུ་རྟོག་ལས་འཕྲོས། །རྒྱུ་དྲུག་སྐྱེ་འགག་ལུས་དང་ལོངས་སྤྱོད་དང་། །གནས་དང་སྡུག་བསྔལ་འཁྲུལ་འཁོར་ལ་སོགས་སྣང་། །ཞེས་གསུངས་སོ། །དེ་ཐུགས་རྗེས་མཁྱེན་པ་ནི་ཡང་དག་པར་རྫོགས་པའི་བུདྡྷ་རྣམས་ཀྱི་ཡུལ་བྲལ་གྱི་ཡེ་ཤེས་ཆེན་པོས། མེ་ལོང་ངམ་ཆུ་ཟླའི་གཟུགས་བརྙན་ལྟར་ཡུལ་དུ་མ་གྲུབ་པའི་གདུལ་བྱ་རྣམས་ལ། སྤྲོ་བསྡུ་དང་བྲལ་བའི་ཐུགས་རྗེ་ཡིས་རྟོག་པ་མེད་པར་མཁྱེན་ནས་དོན་མཛད་པའང་། སྙིང་པོ་ལས། ཕྱོགས་བཅུའི་འཇིག་རྟེན་རྡུལ་སྙེད་དུ། །རྒྱལ་བའི་དོན་རྣམས་རྡུལ་ཕྲན་སྙེད། །སྤྲུལ་པ་རྡུལ་ཕྲན་བསམ་ཡས་ཀྱིས། །སྐད་ཅིག་ཡུད་ལ་ལྷུན་གྱིས་གྲུབ། །ཧོཿཞེས་དང་། རྒྱས་པ་ལས། ཐུགས་རྗེ་ཆེན་པོས་འབྲེལ་བས་ན། །འགྲོ་དྲུག་དུས་གནས་མ་ལུས་སྣང་ཞེས་པས་སོ། །དེ་ཡང་མཁྱེན་ལུགས་གསུམ་སྟེ། ཇི་ལྟ་བ་མཁྱེན་པ་དང་། ཇི་སྙེད་པ་མཁྱེན་པ་དང་། དབྱེར་མེད་པ་མཁྱེན་པའོ། །དང་པོ་ཇི་ལྟ་བ་མཁྱེན་པ་ནི། སྤོང་བ་རྡོ་རྗེ་ལས།  མ་དམིགས་པ་ཐམས་ཅད་མཁྱེན་པའི་ཐུགས་ལྡན་པས། །གཞི་རྩ་མེད་དབྱིངས་སྐད་ཅིག་མ། །མཐའ་དང་དབུས་ཀྱང་བརྟག་ཏུ་མེད། །ཅེས་པ་དང་། འདི་ཉིད་ཀྱི་དགུ་པ་ལས། གཅིག་དང་དུ་མར་བྲལ་བ་ཡི། །མཐའ་དང་དབུས་མེད་དེ་བཞིན་ཉིད། །སངས་རྒྱས་ཀྱིས་ཀྱང་མི་གཟིགས་ཏེ། །རང་བྱུང་ཡེ་ཤེས་གནས་མེད་སྣང་། །ཞེས་སོ། ། མ་འགག་པ་ཇི་སྙེད་མཁྱེན་པ་ནི། མཐོ་དམན་ཀུན་གྱི་གཟུགས་སྣང་དང་། །བླ་མེད་བྱང་ཆུབ་སྐུ་སྣང་བ། །མེ་ལོང་བསྟན་པའི་ཚུལ་བཞིན་དུ། །སྣ་ཚོགས་ཁ་དོག་དབྱིབས་སུ་སྣང་། །ཞེས་སོ། ། གཉིས་མེད་དབྱེར་མེད་མཁྱེན་པ་ནི། རྒྱས་པའི་དོན་ལྔ་པ་ལས། རྣམ་པར་རྟོག་པ་མི་མངའ་སྟེ། །དེ་ཡིས་མི་མཁྱེན་གང་ཡང་མེད། །ཅེས་པས་སོ། ། བཞི་པ་དེ་ལྟར་གཟིགས་ནས་ཐུགས་རྗེ་སྐྱེས་པ་ནི། འདི་ཉིད་ཀྱི་གཉིས་པ་ལས། འགྲོ་བའི་རྣམ་པར་རྟོག་པ་མ་རིག་པ་ལས་འགྲོ་བ་ལྔའི་རིས་བསམ་གྱིས་མི་ཁྱབ་པར་སྨིན་པ་ལས། ཐུགས་རྗེ་ཆེན་པོ་སངས་རྒྱས་ཀྱི་ཡེ་ཤེས་ཆེན་པོ་སྐྱེས་ནས། ཞེས་པ་དང་། དགུ་པ་ལས། རྫོགས་པའི་དཀྱིལ་འཁོར་མཉམ་སྦྱོར་ལས། །ཐུགས་རྗེའི་དཀྱིལ་འཁོར་ཡོངས་ཀྱིས་འབྱུང་། །ཞེས་པས་རིམ་གསུམ་ལྟར་སྐྱེས་ལུགས་བཞི་སྟེ། རྟག་པར་རྒྱུན་དུ་ཐུགས་རྗེ་སྐྱེ་བ་ནི། སངས་རྒྱས་ཀྱི་ངོ་བོ་ཐུགས་རྗེ་ཆུ་གཤེར་དང་བཅས་པ་ལྟ་བུ་སྟེ། ལེའུ་དང་པོ་བསྡུ་བ་ལས་ཐུགས་རྗེའི་ངང་། ཞེས་པས་རྒྱུད་མི་ཆད་ཆུ་རྒྱུན་ལྟ་བུའོ། །རང་བཞིན་ཤུགས་ཀྱིས་སྐྱེ་བ་ནི། བཅུ་གསུམ་པ་ལས། ཐུགས་རྗེའི་དཀྱིལ་འཁོར་ཡོངས་ཀྱིས་འབྱུང་། །ཞེས་པས། ཉི་མའི་འོད་རང་ཤུགས་ཀྱིས་འབྱུང་བ་ལྟར་ཐུགས་རྗེ་རྩོལ་བ་མེད་པར་འབྱུང་བའོ། ། གསུམ་པ་བསྐུལ་ཞིང་གསོལ་བ་བཏབ་པས་ཐུགས་རྗེ་སྐྱེ་བ་ནི། ཨེ་མའོ་བདེ་གཤེགས་སྙིང་པོ་ལ་སོགས་པ་ལེའུ་གཉིས་པའི་གཤམ་དུ་སྨོས་པ་ཉིད་དེ། ལྷན་ཅིག་པའི་འཁོར་གྱིས་སྟོན་པ་ལས་རྒྱུད་མ་འོངས་པའི་ཆེད་དུ་ཞུས་པ་ལྟ་བུ་སྟེ། སྡུག་ཕོངས་ཀྱིས་བོས་པ་ལྟ་བུའོ། ། བཞི་པ་ཡུལ་དང་འཕྲད་ན་ཐུགས་རྗེ་སྐྱེ་བ་ནི། བཅོ་ལྔ་པ་ལས། དེ་སྔོན་རྟེན་པའི་སྟོབས་ཀྱིས་ཐམས་ཅད་མཁྱེན་པས་གཟིགས་ནས་ཐུགས་རྗེས་འདུལ་བར་གྱུར་ཏེ། ཞེས་པས་སོ། ། རུ་དྲལ་དཔལ་ཧེ་རུ་ཀར་སྣང་བ་ལྟ་བུའོ། ། ཐུགས་རྗེ་སྐྱེས་ནས་དོན་མཛད་པ་ནི་གཉིས་ཏེ། སྤྱིར་སྐུ་གསུང་ཐུགས་གུ་ཎ་ཀརྨ་འང་བསྡུ་བསམ་གྱིས་མི་ཁྱབ་པས་དོན་མཛད་པ་དང་། ཁྱད་པར་གསང་བའི་རྒྱུད་འདིས་དོན་མཛད་པའོ། །དང་པོ་ནི། འདི་ཉིད་ཀྱི་གསུམ་པ་ནས། བསམ་གྱིས་མི་ཁྱབ་པ་གྲངས་མེད་པ་ཕྱོགས་བཅུར་སྣང་བར་གྱུར་ཏོ། །ཞེས་པ་དང་། མཉམ་སྦྱོར་ལས། རེས་འགའ་ཞི་ལ་རེས་འགའ་དྲག །རེས་འགའ་གདོན་ཆེན་བགེགས་མཛད་དེ། །དེ་ལ་སོགས་པའི་བསམ་ཡས་མཆོག །རི་དང་སྐྱེ་བོ་ཐམས་ཅད་དོ། །ཞེས་སོ། །གསང་རྒྱུད་འདིས་དོན་མཛད་པ་ལ་གཉིས་ཏེ། འདིའི་བྱིན་རླབས་ཀྱིས་དོན་མཛད་པ་དང་། རྒྱུད་འདི་ཉིད་ཀྱིས་དོན་མཛད་པའོ། །དང་པོ་ནི་ལེའུ་གསུམ་པ་ལས། དེ་ནས་དེ་བཞིན་གཤེགས་པ་ལྷན་ཅིག་པའི་འཁོར་ལ་གླེང་གཞི་གླེང་བསླང་ནས་གོ་ཕྱེ་བའི་འཁོར་གྱི་དོན་དུ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་ལས། རིག་པའི་སྐྱེས་བུ་ཐུབ་པ་དྲུག་འཐོན་ཏོ། །ཞེས་པ་ཀུན་ཏུ་བཟང་པོའི་ཐུགས་རྗེའི་བྱིན་རླབས་ལས་ཐུབ་པ་དྲུག་སྤྲོས་ཏེ། བསམ་གྱིས་མི་ཁྱབ་པ་བཞིས་དོན་མཛད་པ་སྟེ། སྐུའི་མཛད་པ་ནི། གསུམ་པ་ལས་བལྟམས་པ་དང་རབ་ཏུ་བྱུང་ལ་སོགས་པའོ། །ཐུགས་ཀྱི་མཛད་པ་ནི། དུས་བཞི་ཀུན་ཏུ་མཁྱེན་པ་ལ་སོགས་པའོ། །གསང་བའི་མཛད་པ་ནི་སྐུ་བསམ་གྱི་མི་ཁྱབ་པའོ། །གསུང་གི་མཛད་པ་ནི་ཐམས་ཅད་ཀྱང་འདི་ལྟ་སྟེ། ལྷ་དང་མིའི་ཐེག་པ་དང་། ཉན་ཐོས་དང་། རང་རྒྱལ་བ་དང་། བྱང་ཆུབ་སེམས་དཔའི་ཐེག་པ་དང་། བླ་མེད་པའི་ཐེག་པས་ཞེས་པས་སོ། །ཁྱད་པར་རྒྱུད་འདི་ཉིད་ཀྱིས་དོན་མཛད་པ་ལ་བཞི་སྟེ། ལྷ་དང་མིའི་ཡུལ་དུ་ཇི་ལྟར་གྲགས་པའི་ལོ་རྒྱུས་དང་། རྟེན་གྱི་གང་ཟག་གང་གི་ཡུལ་ཡིན་པ་དང་། གཞན་ལས་དཔགས་པའི་ཆེ་བ་དང་། དོན་གྱི་ཁོག་དབུབ་པའོ། །དང་པོ་ནི། རྒྱལ་བ་རིག་འཛིན་གང་ཟག་གསུམ། །དགོངས་པ་རིག་པ་རྣ་བར་བརྒྱུད། །ཅེས་པས། རྒྱལ་བ་དགོངས་པའི་བརྒྱུད་པ་ནི། ཀུན་ཏུ་བཟང་པོས་རིགས་ལྔ་ལ་བརྒྱུད། རིགས་ལྔས་རྒྱལ་སྲས་སེམས་དཔའ་ལྷན་ཅིག་པའི་འཁོར་ལ་བརྒྱུད་པའོ། །རིག་འཛིན་རིག་པས་བརྒྱུད་པ་ནི་གཉིས་ཏེ། མི་མ་ཡིན་པ་ལ་བརྒྱུད་པ་ནི། སྒྱུ་འཕྲུལ་གྱི་ལོ་རྒྱུས་ཆེན་མོ་ལྟར་རིགས་གསུམ་གྱིས་ འཇམ་དཔལ་གྱིས་ལྷ་དང་།  སྤྱན་རས་གཟིགས་ཀྱིས་ ཀླུ་དང་།  ཕྱག་ན་རྡོ་རྗེས་གནོད་སྦྱིན་གསུམ་ལ་བརྒྱུད་དོ། །མི་དང་མི་མ་ཡིན་པ་གཉིས་ཀ་ལ་བརྒྱུད་པ་ནི། ཟ་ཧོར་གྱི་ཡུལ་ཉེ་བ་དྲག་ཤུལ་ཅན་གྱི་རི་མ་ལ་ཡ་ཞེས་བྱ་བ་གཅིག་ཡོད་དེ། དགོན་པ་ཆེན་པོའི་གནས་མཚན་ཉིད་དང་ལྡན་པ་དེ་ན། །སྐལ་བ་དང་ལྡན་པ་མིན་པའི་སྐལ་མེད་ཀྱིས་མི་ཕྱིན་པ་ལས། སྟོན་པ་འདས་ནས་ལོ་ཉི་ཤུ་རྩ་བརྒྱད་ཀྱི་དུས་སུ། དམ་པའི་རིགས་ཅན་ལྔས་ཕྱོགས་བཅུའི་དེ་བཞིན་གཤེགས་པ་ལ་གསོལ་བ་བཏབ་པས། ཕྱོགས་བཅུའི་སངས་རྒྱས་ཀྱིས་ཕྱག་ན་རྡོ་རྗེ་ལ་བསྐུལ་ཏེ། མ་ལ་ཡར་གཤེགས་ནས་རིག་འཛིན་རྣམས་ལ་གསང་སྔགས་ཀྱི་འཁོར་ལོ་བསྐོར་བའི་དུས་སུ་དེའི་བྱིན་རླབས་རྒྱལ་པོ་ཛཿཞེས་ཀྱང་བྱ། ཟ་ཧོར་ཡུལ་དུ་ཨིནྡྲ་བྷཱུ་ཏི་ཞེས་ཀྱང་བྱ་བ་ལ་སྣང་ལུགས་ནི། སློབ་དཔོན་ཀླུ་སྒྲུབ་དང་པདྨ་འབྱུང་གནས་གཉིས་ཀྱིས། དམ་ཚིག་སྒྲོལ་མའི་རྒྱུད་ཀྱི་འགྲེལ་པ་མཛད་པ་དང་། པདྨའི་རྒྱལ་པོས་འཇམ་དཔལ་སྒྱུ་འཕྲུལ་གྱི་འགྲེལ་པ་མཛད་པ་དང་། ཡ་མཱནྟ་ཀའི་ཏནྟྲ་དང་། ཧེ་རུ་ཀའི་ཏནྟྲ་དང་། ཧེ་རུ་ཀའི་ཏནྟྲའི་འགྲེལ་པ་མཛད་པའི་ནང་ནས་བྱུང་བའི་ལོ་རྒྱུས་ལས་འབྱུང་སྟེ། རྒྱལ་པོ་དེའི་གྲོང་ཁྱེར་གྱི་མིང་ནི་རཏྣ་ཛ་ལ་ཞེས་བགྱི། ཕོ་བྲང་གི་མིང་ནི་བཻ་ཌཱུ རྻ་ར་ཤི་ཞེས་བགྱི་བའི་ནང་དུ། ཟླ་བ་ཡར་གྱི་ཚེས་བཅོ་ལྔའི་ཉིན་པར། ཐེག་པ་ཆེན་པོའི་མདོ་སྡེ་ཆོས་ཀྱི་སྤྲིན་ཞེས་བགྱི་བ་ལ་མཆོད་པ་ལྔ་མཛད། ཕྱག་མང་པོ་ཡང་མཛད་ནས་མདོ་སྡེ་བཀླགས་ཏེ། ནུབ་མོ་གཟིམས་པའི་རྨི་ལམ་ན། ཉིད་ཀྱི་ཕོ་བྲང་བཻ་ཌཱུརྻ་ར་ཤིའི་ནང་ན་སངས་རྒྱས་དང་བྱང་ཆུབ་སེམས་དཔའ་དང་། ལྷ་དང་ལྷ་མོས་གང་ནས་འཕྲོ་ཞིང་འདུ་བ་དང་། མེ་ཏོག་པདྨ་དཀར་པོ་འབབ་པ་དང་། རིན་པོ་ཆེའི་སྒྲོན་མ་མང་པོ་འབར་བ་དང་། ཤིང་ཐོག་ཨ་སྨྲ་ལ་སོགས་པ་བཟང་རྒུ་སྣང་བ་རྨིས་པ་དང་། དགུང་སང་མནལ་སད་ནས་ཤིན་ཏུ་དད་པ་སྐྱེས་ནས་བཞེངས་ཏེ། ཐེག་པ་ཆེན་པོའི་ཆོས་ཀྱི་སྤྲིན་ལ་མཆོད་པ་ལྔ་མཛད། ཕྱག་མང་པོ་མཛད་དེ། ཡང་མདོ་ལན་གསུམ་བཀླགས་སོ། །དེའི་རྗེས་ལ་འབྲས་དཀར་པོ་དང་འོ་མ་བསྲེས་པའི་བཞེས་པ་གསོལ་ཏེ། ནུབ་མོ་གཟིམས་པ་ལ་རྨི་ལམ་ཆ་གསུམ་རྨིས་སོ། །རྨི་ལམ་ཆ་དང་པོ་ལ་ལྷའི་གོས་དཀར་པོ་མང་པོ་ཉིད་ཀྱི་ཐོག་ཏུ་བབས་པར་གཟིགས་སོ། །ཆ་བར་པ་ལ་ཉིད་ཀྱི་སྐུ་དང་ཁང་པ་ལ་འོད་འབར་བ་རྨིས། ཆ་ཐ་མ་ལ་རྡོ་རྗེ་སེམས་དཔའ་ཞལ་གཟིགས་ཏེ། ཞལ་ནས་རྒྱལ་པོ་ཆེན་པོ་ཁྱོད་ནི་ཐེག་པ་ཆེན་པོ་གསང་སྔགས་ཀྱི་སྣོད་ཡིན་པས། སངས་རྒྱས་ཀྱི་བསྟན་པ་འཕེལ་བར་གྱུར་ཅིག་པར་རྨིས་སོ། །དེ་ནས་རྒྱལ་པོ་མནལ་སད་ཉི་མ་འཆར་ནས་བཞེངས་པ་དང་། ཤིན་ཏུ་ཡང་དད་པ་སྐྱེས་ནས་ཡང་མཆོད་པ་ལྔ་མཛད་ཕྱག་མང་པོ་མཛད་དེ། ཐེག་པ་ཆེན་པོའི་མདོ་ཚར་ལྔ་བཀླགས་སོ། །དེ་ནས་ཡང་འབྲས་དཀར་འོ་མ་བསྲེས་པའི་བཞེས་པ་གསོལ་ནས་གོང་གི་རྨི་ལམ་སུ་ལ་ཡང་མ་གསུངས་པར་ནུབ་མོ་གཟིམས་པའི་རྨིི་ལམ་ན་མཆོད་པའི་ལྷ་མོ་བཞི་གཟིགས། དེ་ནས་ནང་པར་བཞེངས་ནས་ཤིན་ཏུ་དད་པ་ཆེར་སྐྱེས་ནས། དྲི་ཆུའི་དལ་བྱས་ཏེ། དཀོན་མཆོག་གསུམ་ལ་ལན་གསུམ་ཕྱག་མཛད་ནས་སྐྱབས་སུ་གསོལ་ཏེ། སྟན་བདེ་བ་ལ་བཞུགས་ནས་རྨི་ལམ་དགོངས་པ་དང་། དེའི་དུས་སུ་རྒྱལ་པོའི་ཁང་པ་གཡོས་སོ། །དེས་རྒྱལ་པོའི་ཐུགས་སྐྲག་ནས་ཁང་པའི་ཕྱི་རོལ་དུ་བྲོས་ཏེ་གཤེགས་ནས་ཕྱོགས་ཐམས་ཅད་དུ་གཟིས་པ་ལས། ནམ་མཁའ་ལ་ཧཱུྃ་གི་སྒྲ་ཆེན་པོ་ཡང་གནས། ཁང་པའི་ཤར་ཕྱོགས་སུ་དྷརྨ་མང་པོ་འབབ་པ་ཡང་གཟིས་སོ། །གཟིགས་ནས་ན་མོ་ན་མོ་ཞེས་གསུངས་ནས་ཕྱག་མང་པོ་མཛད་དོ། །དེ་ནས་རྒྱལ་པོ་ཨིནྡྲ་པུ་ཏྲིས་གཞན་ལ་མ་བཅོལ་བར་ཉིད་ཀྱིས་དྷརྨ་ཀུན་ཕྱག་ཏུ་བཞེས་ནས་གཟིམས་ཁང་དུ་སྤྱན་དྲངས་ནས། ཟ་འོག་མང་པོ་དང་ན་བཟའ་མང་པོ་བཏིངས་ནས་བཞུགས་སུ་གསོལ། མཆོད་པ་ལྔ་མཛད། ཕྱག་མང་པོ་མཛད་དོ། །དེ་ནས་རྒྱལ་པོ་ཆེན་པོ་ཁང་པའི་ཕྱི་རོལ་དུ་གཤེགས་ནས་འཁོར་ཀུན་ལ་བོས་ནས་ཀུན་འདུས་པ་དང་བཀའ་སྩལ་པ། ད་སྟེ་ཞག་བདུན་གྱི་བར་དུ་ངའི་སྤྱན་སྔར་སུ་ཡང་མ་འོངས་ཤིག་གསུངས་སོ། །དེ་ནས་གསེར་མགར་མཁས་པ་ལྔ་བོས་ཏེ་གསེར་མང་པོ་གཏད་ནས། བང་བ་བཟང་པོ་བགྱིད་དུ་སྩལ་བ་དང་། མགར་བས་གསེར་གྱི་བང་བ་ལ་རིན་པོ་ཆེ་སྣ་ཚོགས་དང་། མུ་ཏིག་གི་རྒྱན་གྱིས་སྤྲས་པ་ཞིག་བགྱིས་སོ། །མགར་བ་ལ་རྔན་དུ་དངུལ་གྱི་དོང་རྩེ་ལྔ་སྟོང་ལྔ་སྟོང་བྱིན་ནས་བཏང་ངོ་། །དེ་ནས་ཉིད་ཀྱི་ཐུགས་སུ་བྱོན་པའི་བཙུན་མོ་རཏྣ་ཤྲཱི་མ་ཏི་བྱ་བ་བོས་ཏེ། རྒྱལ་པོས་བཀའ་སྩལ་པ། ཁྱོད་རེ་ཞིག་ང་ལ་དགེ་བའི་གྲོགས་ཀྱིས་ཤིག་ཅེས་པ་དང་། ལྷ་ཇི་ལྟར་དགྱེས་པ་བགྱི་འོ་སྐད། དེ་ནས་རྒྱལ་པོས་ཁྱེད་ཁྱིམ་དུ་སོང་ལ་དྲི་ཆུས་ལུས་ཁྲུས་ལ་གོས་གསར་པ་གྱོན་ལ་ཤོག་ཅིག་ཅེས་པ་དང་། རཏྣ་ཤྲཱི་མ་ཏིས་རྒྱལ་པོས་གསུངས་པ་བཞིན་བགྱིས་ནས་སྤྱན་སྔར་ལྷགས་སོ། །དེ་ནས་རྒྱལ་པོས་རཏྣ་ཤྲཱི་མ་ཏི་དཀོན་མཆོག་གསུམ་ལ་སྐྱབས་སུ་གསོལ། ཕྲེང་བ་ལག་ཏུ་བྱིན་ནས། ཐེག་པ་ཆེན་པོའི་མདོ་སྡེའི་སྔགས་བྱིན་པ། ཡེ་དྷ རྨཱ་ཧེ་ཏུ་པྲ་བྷ་ཝཱ་ཧེ་ཏུནྟེ་ཥཱནྟ་ཐཱ་ག་ཏོ་ཧྱ་བ་དཏ། ཏེ་ཥཱཉྩ་ཡོ་ནི་རོ་དྷ་ཨེ་ཝཾ་བཱ་དཱི་མ་ཧཱ་ཤྲ་མ་ཎ༔ ཞེས་སོ། །དེ་ལྟར་སྔགས་བྱིན་ནས་ཁྱོད་སྔགས་འདི་ཟློས་ལ་དཀོན་མཆོག་གསུམ་བསྒོམ་ཞིང་། རས་གཙང་ཞིང་དྲི་མ་མེད་པའི་གདན་ལ་འདུག་ཅིག་དང་། ངས་དྷརྨ་བལྟ་བས་བལྟ་ཟིན་ནས་ཁྱོད་ཀྱིས་ཟ་འོག་ཡུག་རེས་དཀྲིས་ལ་གསེར་གྱི་ཁང་པའི་ནང་དུ་བཞུགས་ཤིག་ཅེས་བཀའ་སྩལ་ནས། དེ་ནས་རྒྱལ་པོས་དྷརྨ་ཐམས་ཅད་ཀྱི་སྔ་མའི་ན་བཟའ་ལྷའི་གོས་དཀར་པོ་ལས་བགྱིས་པ་བསལ་ཏེ། དྷརྨ་གསེར་གྱི་གླེངས་ཤིང་དང་། གསེར་གྱི་ཤོག་བུ་ལ་བཻ་ཌཱུརྱ་ཞུན་མས་རང་བགྱིས་པ་ལ། རྒྱལ་པོས་ཕྱག་མང་པོ་མཛད་དེ། དེ་ནས་དྷརྨ་གཟིགས་སོ། །གཟིགས་ལགས་པ་དང་རེ་རེ་ཞིང་བཙུན་མོས་ན་བཟའ་གསོལ་ནས་རིམ་པར་བང་བར་བཞུགས་སོ།